بھمب اعوان برادری کا شجرہ نسب اورنسبت جناب ’’ عمر اعوان‘‘ سے ہوتا ہوا قطب الہند حضرت عون المعروف ’’قطب شاہ ‘‘ اور اْن کے آباو اجداد سے ہوتا ہوا اولاد علی المرتضی رضی اللہ تعالیٰ عنہ جناب حضرت غازی عباس علمدار رضی اللہ تعالیٰ عنہ کی اولاد سے جا ملتا ہے۔قطب الہند حضرت عون العروف قطب شاہ قادری کی ولادت کاذکر مورخین بغداد شریف میں کرتے ہیں۔آپ کا نام نامی ’’عون‘‘ کنیت سامی ، ، ابو عبد اللہ تھی اس کے علاوہ بھی کئی القابات سے شہرت پائی لیکن سب سے زیادہ معروف نام قطب شاہ ہے۔آپ کی زوجہ محترمہ حضرت عائشہ تھیں جو حضورسیدنا غوث الاعظم رحمۃ اللہ علیہ کی والدہ ماجدہ کی سگی بہن تھیں۔آپ ہرات کے راستے بغداد شریف سے ہندوستان آئے اور پنجاب کے ہنود سے کافی عرصہ مصروف جہاد رہے۔بعد ازاں حضرت قطب شاہ نے پنجاب میں کوہستان نمک کو اپنا مسکن بنایا جو آج تک اعوانوں کا مسکن قدیم ہے۔آپ نے چارشادیاں کیں پہلی شادی حضور غوث پاک رحمۃ اللہ علیہ کی سگی خالہ کے بطن سے دو بیٹے عبد اللہ عرف گولڑہ اورمحمد عرف کندلان پیدا ہوئے۔محمد کندلان بن حضرت قطب شاہ جنہیں عرف عام میں محمد شاہ کنڈان بھی کہتے ہیں حضرت قطب شاہ کے سب سے بڑے بیٹے اورحضرت عائشہ کی اولاد سے تھے جو شمالی پنجاب کے کوہستانی نمک دوآبہ آیا تھا جو دریائے جہلم اورچناب کے درمیان واقع ہے۔آپ کا ایک ہی بیٹا تھا جس کا نام سکن شاہ تھا اور اْن کے بیٹے کا نام بدیع شاہ تھا بدیع شاہ کی اولاد سے ان کے دو پوتے فیروز شاہ اور مالک تھے جو دونوں ضلع خوشاب کے علاقہ پدھراڑ میں آباد تھے جو ان کے دادا بدیع شاہ نے آباد کیا تھا۔موضع پدھراڑ میں ایک مکان ہے جو بھیومٹ کے نام سے مشہور ہے یہ پختہ مکان غیر آباد ہے اور اس میں ایک پتھر سے شفاف پانی کا چشمہ نکلتا ہے۔اس کے متعلق یہی مشہور ہے کہ یہ مکان بدیع شاہ کا تھا۔فیروز شاہ کی اولاد سے متیال اور مالک کی اولاد سے ملکال مشہوراعوان گوتیں ہیں ان کے علاوہ گندلانی کندوال گل شاہی برتھ برتھال اور سکوال بھی محمد کندلان کی اولاد سے ہیں۔ان کی اولاد پدھراڑ ضلع خوشاب شاہ پورسیال شریف اور کوہستان کے مشرقی حصہ دریا جہلم کے درمیان دوآبہ اور دریاسندھ دوآبہ ضلع میانوالی میں آباد ہیں۔فیروز شاہ کی اولاد کوہستان نمک پنجاب میں زیادہ آباد ہے ضلع میانوالی کی تحصیل عیسی خیل میں دریائے سندھ کے کنارے اوردریا کرم کے درمیان دوآبہ میں ایک گاؤں کنڈل آباد ہے ۔
Entity: بغداد — Type: /location/city, /location